作者:樓枎
標題:沁園春
內容:開闢以來，便有此山，獨當怒濤。正秋空萬里，寒催雁信，塵寰一簇，輕等鴻毛。小可詩情，尋常酒量，到此應須分外豪。難為水，算平生未有，此番登高。飄飄。身踏金鰲。笑終日風波無限勞。看檣烏縹緲，帆歸遠浦，廛魚雜沓，網帶餘潮。待約詩人，相將月夜，取次攜杯持蟹螯。乘桴意，問誰人領解，空立亭皋。